<classify> CHUO Kikuu cha Dar es Salaam UDSM, kimeanzisha teknolojia ya utumiaji wa simu itakayosaidia serikali kupata takwimu kuhusu uvuvi, ikiwa ni pamoja na kujua samaki wangapi wamevuliwa, bei za siku husika na mialo zinazotumika kwa ajili ya uvuvi.Aidha, teknolojia hiyo ijulikanayo kama FISMOB itawezesha wavuvi kupata taarifa sahihi za masoko ili waweze kuuza samaki kwa bei nzuri tofauti na ilivyo sasa wanakuwa wakipangiwa bei na wanunuaji. Mhadhiri Mwandamizi kutoka Ndaki ya Sayansi ya Kilimo na Teknolojia ya Uvuvi CoAF, Dk Paul Onyango alisema hayo alipokuwa akizungumza na HabariLeo kuhusu utafiti walioufanya wa utumiaji wa simu katika kuinua hali ya maisha ya wavuvi.Dk Onyango alisema kwenye Wizara ya Uvuvi katika idara ya uvuvi ni lazima ipate takwimu kwa ajili ya kupanga na kusimamia rasilimali za uvuvi. Alisema serikali imekuwa ikitumia fedha nyingi kwa ajili ya kupata takwimu hizo lakini kwa kutumia teknolojia hiyo itakuwa ni rahisi.Pia kuhusu teknolojia hiyo kwa wavuvi alisema viwanda vimekuwa vikinunua samaki kutoka kwa wavuvi kwa bei ndogo ilhali huuza samaki hao nchi za Ulaya kwa bei nzuri hivyo wavuvi wanakuwa hawanufaiki na uvuvi wao. Kwa nini wavuvi waendelee kuwa na maisha yasiyoridhisha? Nilifanya utafiti pale nikagundua kumbe wavuvi wanapewa bei ya chini sana badala ya kupewa bei nzuri ya kuwainua.Tuliona ni jinsi gani tunaweza kuwasaidia wavuvi ili washiriki kupanga bei. Tukaona tuwawezeshe kuwa na taarifa, watapataje taarifa tukaona watumie simu kwa ajili ya kuwawezesha kupata taarifa, alisema.Alisema teknolojia hiyo ya simu waliyoianzisha inajulikana kama FISMOB ambayo inawawezesha kupata taarifa. Alisema awali teknolojia hiyo waliianzisha kwa wavuvi peke yao, lakini wakaona ni nzuri hata kwa walaji inawasaidia kujua masoko na bei ikiwa ni pamoja na wauzaji samaki.Dk Onyango alisema utafiti huo wameanzia kufanya katika Ziwa Victoria kwa samaki aina ya sangara ambaye wamebaini kuwa anauzika zaidi nchi za nje, lakini itakapokamilika itatumika kwa nchi nzima.Alisema sio uvuvi tu, bali teknolojia hiyo itakuwa wazi kwa sekta yoyote ile inayohitaji, inatarajiwa kukamilika Juni mwaka huu. Takribani wavuvi 200,000 wanakadiriwa kuwepo nchini Tanzania. Utafiti huo ulifadhiliwa na Tume ya Sayansi na Teknolojia Costech kufanya utafiti wa samaki aina ya sangara na jinsi ya kuongeza pato la wavuvi, utafiti ambao UDSM ulifanya kwa kushirikiana na Chuo Kikuu cha Western Cape kilichopo Afrika Kusini.  <topic>: KITAIFA 